**Bohatý program TCR Europe na SLOVAKIA RINGU**

**Orechová Potôň, 4. máj 2021 - Skutočne bohatý program ponúkne prvé tohtoročné medzinárodné motoristické podujatie u nás: OMV MaxxMotion TCR Europe SLOVAKIA RING spolu s množstvom ďalších seriálov budú okupovať trať SLOVAKIA RINGU od rána do večera.**

Protipandemické nariadenia nedovolia diváckej verejnosti nahliadnuť na toto medzinárodné podujatie, a tak sa vskutku nabitý program odohrá za zavretými bránami. Európsky šampionát cestovných automobilov TCR Europe však uvidíme vďaka živým prenosom na internete ako aj na stanici Dajto. Rovnako sa diváci môžu tešiť aj na živé prenosy všetkých pretekov ESET (TC, GT a Endurance) a Clio Cup. Odkazy (Youtube) na ne zverejní SLOVAKIA RING priebežne na sociálnych sieťach.

V poli 22 štartujúcich jazdcov nechýbajú Slováci Matej Homola (Hyundai i30 N TCR) a Martin Ryba - ten dokonca s vlastným tímom Brutal Fish a tromi vozidlami Honda Civic Type R FK7 TCR.

Víkend 7. až 9. mája však nepatrí len akčnému a vždy napínavému TCR Europe. Špičkové a výkonné cestovné vozidlá sa ukážu aj v seriáloch TCR Eastern Europe a ESET Cup Series (TC -2.0). ESET ponúkne aj výkonné a hlučné vozidlá GT a LMP. Navyše tu pôjde aj o body do Stredoeurópskej trofeje FIA (FIA CEZ), či Medzinárodných majstrovstiev Slovenska, ale aj okolitých krajín. Z mimoriadne vyrovnaných a zábavných pohárových seriálov uvidíme Clio Cup Bohemia, Twingo Cup a Mazda MX5 Cup.

Piatok 7. mája začne voľnými tréningami všetkých seriálov, pričom v sobotu už pôjde do tuhého: kvalifikácie o najlepšie miesta na štartovom rošte vystriedajú prvé šprintové preteky. Deň zakončia vytrvalostné hodinové preteky Endurance seriálu ESET, s povinnou zastávkou v boxoch. Nedeľný program vyvrcholí podobným programom s druhými víkendovými pretekmi všetkých seriálov.

Prvé preteky TCR Europe sú tak na programe (aj so živými prenosmi) v sobotu 8. mája o 15:15 a druhé preteky v nedeľu o 13:55.

Ďalšie informácie nájdete aj na www.slovakiaring.sk.

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť.*

*SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom* ***off-road areáli*** *a užiť si relax v hoteli. Súčasťou širšieho areálu je aj* ***Malkia Park*** *-**útočisko pre exotické zvieratá. K novým atrakciám patrí tiež* ***Vojenské múzeum.*** *Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie.*

**GENERÁLNYM REKLAMNÝM PARTNEROM OKUHU JE OMV SLOVENSKO.**

**Ďalšie informácie:**

|  |  |
| --- | --- |
| Peter PeczeMarketing Director, SLOVAKIA RINGmobil: +421 911 423 134e-mail: pecze@slovakiaring.sk | Martin TrenklerPress Officer, SLOVAKIA RINGmobil: +421 907 370 727e-mail: media@slovakiaring.sk |